У Вікіпедыі ёсць артыкулы пра іншых асоб з прозвішчам Кіслы.

**Віктар Уладзіміравіч Кіслы** (нар.3 жніўня 1976, Мінск, БССР, СССР) — беларускі прадпрымальнік. Сузаснавальнік, саўладальнік і генеральны дырэктар холдынгу «Wargaming.net».

Сям’я
-----

Нарадзіўся 3 жніўня 1976 г. у Мінску. Яго бацька — Уладзімір Іванавіч Кіслы.

Віктар Кіслы жанаты і мае сына.

Выхаванне і адукацыя
--------------------

Пачаў цікавіцца і актыўна захапляцца ваеннай гісторыяй яшчэ ў свае школьныя гады. Асабліва Віктара прывабілі часы Першай і Другой сусветнай вайны, а таксама перыяд Грамадзянскай вайны (1917—1921) у Расіі.

Пасля школы Віктара Кіслы паступіў і скончыў фізічны факультэт БДУ (Беларусь) па спецыяльнасці «лазерная фізіка і спектраскапія».

Яшчэ ў студэнцкія гады зацікавіўся і заняўся распрацоўкай камп’ютарных гульняў — ваенна-стратэгічнага характару.

Прадпрымальніцкая дзейнасць
---------------------------

У 1998 г. Віктар Кіслы разам са сваімі сябрамі заснаваў прыватную кампанію «Гейм стрым», якая займаецца распрацоўкай і выпускам камп’ютарных гульняў. Кампанія выпусціла гульні «DBA Online», «Massive Assault», «Аперацыя „Баграціён"», «Order of War» і інш.

У тым жа 1998 г. зарэгістраваў кампанію «Wargaming.net», стаў яе генеральным дырэктарам. Шырокую вядомасць на рынку камп’ютарных гульняў кампанія атрымала пасля стварэння ў 2008 г. гульні «Аперацыя „Баграціён"», хоць прыбыткі кампаніі ад продажу гульні ледзь акупілі распрацоўку, а сапраўдны пачатак сусветнага поспеху і вялікіх прыбыткаў кампаніі пачаўся толькі пасля стварэння ў 2010 г. і папулярызацыі камп’ютарнай гульні «World of Tanks». Гэта хутка ўвяло Віктара Кіслага ў лік самых багатых бізнэсменаў Беларусі, а яго радок у рэйтынгу самых паспяховых бізнэсменаў краіны ўзвышаўся з кожным новым годам. Такім чынам, Віктар Кіслы ператварыў дзіцячае захапленне ў прыбытковы бізнэс.

У жніўні 2013 г. кампанія «Wargaming.net» урачыста адсвяткавала сваё 15-годдзе. Паводле ацэнак, на святкаванне юбілея кампанія выдаткавала каля 1 млн долараў ЗША. Гульнявое падраздзяленне кампаніі «Игры@Mail.Ru» падарыла Віктару Кісламу з нагоды юбілея яго кампаніі — матацыкл «Harley Davidson».

Пасля сусветнага поспеху камп’ютарнай гульні «World of Tanks» (пра танкавыя баталіі), холдынг «Wargaming.net» пачаў распрацоўваць аналагічна ваенна-стратэгічную гульню пра марскія баталіі («World of Warships») і гульню пра паветраныя баталіі («World of Warplanes»). У цяперашні момант кампанія «Wargaming.net» з’яўляецца адным з найбуйнейшых сусветных распрацоўшчыкаў МША-гульняў (масавыя шматкарыстальніцкія анлайн-гульні) ваенна-стратэгічнага характару.

Паводле рэйтынгу інтэрнэт-выдання ej.by, Віктар Кіслы ў 2016 г. упершыню ўзначаліў топ-200 самых паспяховых і ўплывовых бізнэсменаў Беларусі, а агульная сума дзелавых актываў Віктара Кіслага (паводле ацэнкі «Bloomberg Billionaires Index») у 2016 г. перавысіла 1 млрд долараў ЗША. Цалкам ацэначны кошт холдзінгу «Wargaming.net», галоўным саўладальнікам якога з’яўляецца Віктар Кіслы (у 2013 г. 64 % акцый валодаў Віктар Кіслы, а 25,5 % акцый належалі яго бацьку — Уладзіміру Іванавічу Кісламу), дасягнуў (паводле ацэнкі «Bloomberg Billionaires Index») 1,5 млрд долараў ЗША. Паводле рэйтынгу інтэрнэт-выдання ej.by, Віктар Кіслы ў 2017 г. зноў узначаліў топ-200 самых паспяховых і ўплывовых бізнэсменаў Беларусі. У беларускай прэсе адзначаецца, што, паводле некаторых экспертных ацэнак, ацэначны кошт холдынгу «Wargaming.net» у 2017 г. складае 3-4 млрд долараў ЗША.

Бізнэс-актывы
-------------

Сферай бізнэс-інтарэсаў Віктара Кіслага з’яўляюцца высокія тэхналогіі (IT), фінансы, нерухомасць.

У 2016 г. Віктар Кіслы быў саўласнікам холдынгу «Wargaming.net»; а таксама валодаў прыватным банкам «Hellenic Bank» (Кіпр), які абслугоўвае холдынг «Wargaming.net»; кампаніяй «Мелсофт» (Melesta Games), якая займаецца распрацоўкай і прасоўваннем гульняў для мабільных прылад; офісным цэнтрам «President» у Нікасіі (Кіпр); меў долі ў кампаніях-распрацоўніках web-гульняў «KongZhong» (Кітай) і «Kamcord» (ЗША); валодаў еўрапейскімі венчурнымі фондамі «Seed Fund» і «Hitbox» (Аўстрыя).

Грамадская і мецэнацкая дзейнасць
---------------------------------

Пасля бізнэс-поспеху сваёй кампаніі Віктар Кіслы пачаў прымаць фінансавы ўдзел у дабрачынных праектах.

Са сваіх сродкаў бізнэсмен вылучыў 1 млн долараў ЗША на арганізацыю брытанскай пашуковай экспедыцыі, якая адправілася ў М’янму, каб дастаць для брытанскага музея 20 легендарных англійскіх самалётаў «Supermarine Spitfire» часоў Другой сусветнай вайны, якія былі новымі ў транспарціровачных скрынях пакінуты ў М’янме ў часе Другой сусветнай вайны.

Віктар Кіслы прыняў удзел у праектах па выкупе старадаўніх рарытэтаў у музей гісторыі Магілёва. Холдынг «Wargaming.net» пачаў займацца стварэннем дакументальна-гістарычных фільмаў на ваенную тэматыку, у першую чаргу — аб героях і ваеннай тэхніцы часоў Другой сусветнай вайны.

Віктар Кіслы стаў сааўтарам грамадскай ініцыятывы «Памятаем усе» (pomnimvse.org), у рамках якой рэалізуюцца сумесныя праекты з музеямі бронетэхнікі.

У 2014 г. холдынг «Wargaming.net» выступіў афіцыйным інфармацыйным партнёрам чэмпіянату свету-2014 па танкавым біятлоне ў Маскоўскай вобласці (Расія). У 2016 г. холдынг «Wargaming.net» прыняў ўдзел у мерапрыемствах па падняцці і рэканструкцыі савецкага танка КВ-1, які быў перавезены ў Цэнтральны музей бранятанкавага ўзбраення і тэхнікі Міністэрства абароны Расійскай Федэрацыі ў Кубінцы для аднаўлення.

Узнагароды
----------

* 2014 г.: медаль «За працоўныя заслугі» (Беларусь) — за папулярызацыю Беларусі ў свеце праз камп’ютарныя гульні і асабісты ўклад у развіцце гэтай індустрыі.

Зноскі
------

1. 1 2 3  Виктор Кислый
2. 1 2  Виктор Кислый Архівавана 11 кастрычніка 2017.
3. ↑  История успеха: Виктор Кислый Архівавана 24 красавіка 2017.
4. 1 2 3  Виктор Кислый (2013) Архівавана 25 сакавіка 2016.
5. ↑  «Игры@Mail.ru» подарили Виктору Кислому «Harley Davidson»
6. 1 2 3  Виктор Кислый Архівавана 23 сакавіка 2016.
7. 1 2  Bloomberg: создатель Wargaming Виктор Кислый стал долларовым миллиардером
8. ↑  Виктор Кислый второй год подряд признается самым успешным и влиятельным бизнесменом Беларуси Архівавана 20 жніўня 2019.
9. ↑  Историческое видео Архівавана 29 сакавіка 2016.
10. 1 2  Виктор Кислый (2016) Архівавана 23 сакавіка 2016.
11. ↑  Подъем и реставрация КВ-1 Архівавана 22 жніўня 2019.

Спасылкі
--------

* Виктор Кислый // corporacia.ru
* Виктор Кислый — о жизни до и после легендарных World of Tanks, ошибках и победах, белорусском образовании и переезде на Кипр Архівавана 30 сакавіка 2016. // tut.by
* Massive Assault — интервью с Виктором Кислым // playground.ru
* История успеха: Виктор Кислый Архівавана 24 красавіка 2017. // mogu.by
* Виктор Кислый (2013) Архівавана 25 сакавіка 2016. // ej.by
* Виктор Кислый (2016) Архівавана 23 сакавіка 2016. // ej.by
* Виктор Кислый не попал в рейтинг Forbes Архівавана 16 сакавіка 2016. // marketing.by
* Bloomberg: создатель Wargaming Виктор Кислый стал долларовым миллиардером // onliner.by
* Виктор Кислый назван «самым успешным и влиятельным» бизнесменом Беларуси // dev.by
* Пять фактов о самом успешном бизнесмене Беларуси Викторе Кислом // nashaniva.by